Alle de tunge odenseanske erhvervsvirksomheder med Albani og Odense Stålskibsværft i spidsen var de glade givere, da Odense Tekniske Skole i 1994 fejrede 150 år og skulle have en markant gave. Det blev en stor, rustfri skulptur udført af den verdenskendte kunstner Ingvar Cronhammar, som på dette tidspunkt var professor ved Det fynske Kunstakademi.

Nu er skulpturen væk. Skåret i småstykker med skærebrænder og sendt til genbrug hos H. J. Hansen i Havnegade.

Det er tilsyneladende udelukkende sket, fordi den nye ejer af bygningerne i Munke Mose ikke har været opmærksom på kunstværkets værdi. Det er selvfølgelig umuligt at sætte en præcis vurdering på, men Cronhammar er i løbet af de sidste årtier blevet mere kendt og har værker at monumental karakter mange steder herhjemme.

Skulpturen var vel cirka fem meter høj og udført med seks rustfrie søjler, der i top og bund var samlet i sortlakeret pladestål. En del af arbejdet var udført af skoleelever i samarbejde med Odense Stålskibsværft.

Fyens.dk har forgæves forsøgt at få svar på, hvem der har givet tilladelsen til at rive skulpturen ned.

Skulpturen ejes af Odense Bys Kunstfond, men herfra har man ikke givet tilladelse til skrotningen.

- Jeg er forundret, ærgerlig. Er det her 1. april. Jeg fatter det ikke, siger Anders W Berthelsen, socialdemokratisk byrådsmedlem og formand for Odense Bys Kunstfond.